Title: Teleporqueria
Course: Fem un curtmetratge

Crida perquè la TV no faci de mediadora de parelles trencades

| La dona degollada a Alacant havia rebutjat el seu ex en un xou d'Antena 3 TV | S'obre un debat sobre els límits de la televisió

REDACCIÓ

Svetlana i Ricardo en un moment del polèmic programa 'El diario de Patricia'
AVUI

La mort d'una dona de 30 anys d'origen rus degollada diumenge a Alacant pel seu excompany després que ella rebutgés tornar amb ell al programa El diario de Patricia, d'Antena 3 TV, ha reobert un gran debat sobre si els reality showstelevisius han de tenir algun límit. La delegada del govern espanyol contra la violència sobre la dona, Encarnación Orozco, va reclamar ahir que els programes no intervinguin com a mitjancers entre parelles trencades.

A més, la presidenta de l'Observatori de la Dona, Montserrat Comas, creu que el programa podria tenir "responsabilitat civil" pel cas de Svetlana, si, com sembla, la dona va anar enganyada al plató.

Comas va demanar ahir als mitjans que no facin publicitat dels maltractadors i va recordar que "és un deure de tota la societat" lluitar contra la violència masclista. El cas d'El diario de Patricia ha de servir, va plantejar la presidenta de l'Observatori, perquè els periodistes i les empreses que fan informació sobre el cor es plantegin si compleixen els codis d'autoregulació.

En aquest cas concret, creu que no es van respectar perquè la víctima no va donar el consentiment per trobar-se amb Ricardo, el seu ex, al plató. Un ex al qual havia denunciat per maltractaments i que davant les càmeres li va demanar si es volia casar amb ell.

Tot i que des del primer moment els responsables de Boomerang, la productora del programa, van excusar-se dient que res els va fer pensar que hi podria haver una desgràcia, perquè durant el procés de selecció de convidats no van veure que hi hagués especial tensió entre la parella, van reconèixer que Svetlana no sospitava que es trobaria amb Ricardo, sinó amb algú de la seva família que viu a Rússia.

Comas va dir que si no hi va haver consentiment, el reality d'Antena 3 TV podria incórrer en una "responsabilitat civil per danys en el dret a la imatge i l'honor de la persona" que podrien reclamar els hereus de la víctima. Va precisar, però, que l'"únic responsable és el criminal".

- Imprimir

Notícia publicada al diari AVUI, pàgina 34. Divendres, 23 de novembre del 2007

El diario de Patricia